UPORNOST jednog Srbina zadivila je juče mnoge i naišla na salve odobravanja srpske javnosti! Posle tri godine, hirurg Bojan Marko Lens dobio je spor protiv švajcarske avio-kompanije "Svis internešnal erlajns" zbog, kako je presuđeno, diskriminatorskog postupanja i neosnovane zabrane leta avionima ovog prevoznika. Sve to Švajcarci su morali da objave na 12 stranica u dnevnom listu "Politika". Tako je "sukob" sa zainaćenim i istrajnim Srbinom, švajcarsku kompaniju koštao oko tri miliona dinara!

PROČITAJTE JOŠ - Kerumovo vređanje Srba dozvoljeno

O potezu ovog Srbina i neobičnom oglasu juče se pričalo na svakom koraku. Naime, po nalogu Višeg suda u Beogradu, pravosnažnom presudom, švajcarska kompanija morala je da objavi presudu i obrazloženje, nakon izgubljenog spora protiv doktora Lensa, hirurga međunarodnog ugleda.

PROČITAJTE JOŠ - Jahiću 10.000 KM iz budžeta BiH za vređanje Srba

Ovaj specijalista plastične i rekonstruktivne hirurgije, državljanin Srbije i Italije, tužio je "Svis internešnal erlajns" 25. avgusta 2015. godine. Sudeći po podacima iz presude, dr Lens je nekoliko godina konstantno trpeo "netoleranciju, uvredljivo ponašanje, aroganciju i neljubaznost". Uz to su mu propisane i dve neosnovane zabrane leta sa ovim prevoznikom, na po godinu dana, iako je kompaniji bilo poznato da je dr Lens jedan od najčešćih korisnika njihovih usluga. Imao je gotovo 600 sati na letovima sa ovom "kućom" koja je članica "Star Alijansa".

Prvo vređanje i diskriminaciju hirurg je doživeo pre sedam godina leteći iz Beograda za Cirih, kada je zbog sugestije koju je uputio stjuardesi nazvan "srpskom svinjom". Posle pokušaja da to reši sa nadležnima, naišao je na ignorisanje, a ubrzo je kod gotovo svih zaposlenih u "Svis erlajnsu" bio poznat kao "nezgodan putnik". Na njega se naročito okomila Dorit Rozenberg, zajednički predstavnik "Svis erlajnsa" i "Austrijan erlajnsa" na aerodromu "Nikola Tesla" u Beogradu.

"Vi ne ličite na svinju, ali ste svakako Srbin", "Srbi su glupi", "Srbi su lenji", "Mrzim što sam u Srbiji", "Priština je odlična, a ljudi tamo su mnogo bolji nego u Beogradu", "Ljudi iz Srbije uopšte ne bi trebalo da putuju", "Albanci su dobri ljudi, Srbi su loši", "Razumem zašto Albanci mrze Srbe", "Mrzim da sarađujem sa Srbima", samo su neke od uvreda kojima je Rozenbergova "častila" hirurga Lensa.





Osim po nacionalnoj osnovi, predstavnica "Svis erlajnsa" vređala ga je i po osnovu seksualne orijentacije izjavama - "Da li se sprema na gej paradu u Beogradu", "Ružni pederu" ili "Sve pedere treba pobiti". Posle četiri godine trpljenja upornog ponižavanja i vređanja, kao i nerazumevanja nadležnih u švajcarskoj kompaniji kojima je mnogo puta skrenuo pažnju na ponašanje njihovih zaposlenih, konačno je presavio tabak. I na sreću, tri godine kasnije, dočekao pravdu.

Doktor Marko Lens diplomirao je na Medicinskom fakultetu u Beogradu, specijalizirao plastičnu hirurgiju na Univerzitetu u Veroni, na Harvardu magistrirao kliničku epidemiologiju, a na Oksfordu je doktorirao u oblasti malignog melanoma. U Evropi, a naročito u Velikoj Britaniji i Italiji, cenjen je kao jedan od najpoznatijih stručnjaka u istraživanjima i lečenju malignog melanoma, opakog raka kože. Kao cenjeni "plastičar", lekar je i poznatih holivudskih glumica, članova kraljevske porodice i ličnosti iz italijanskog političkog života.



Depositphotos

ISTRESAO IM MILIONE

PRESUDOM je avio-kompaniji sa sedištem u Bazelu zabranjeno da dalje diskriminiše i ponavlja diskriminatorsko postupanje kao i da sprečava dr Lensa da putuje sa njima. Takođe, naznačeno je da će kompanija svaki put ukoliko prekrši presudu, Lensu platiti penale od 100.000 dinara. Na ime naknade nematerijalne štete zbog duševnih bolova, povrede prava ličnosti, časti i ugleda "Svis" će tužiocu platiti 500.000 dinara. Odlukom suda odbijen je zahtev tužioca da taj iznos bude 100.000 evra. Kompanija se, takođe, presudom obavezuje i da Lensu plati troškove sudskog postupka od 211.800 dinara. Uz sve to, Švajcarci su morali da zakupe i 12 stranica oglasnog prostora što ih je koštalo oko 185.000 dinara po stranici, bez PDV.

ZAŠTO SUĐENjE U SRBIJI

BEOGRAD je najčešća destinacija na kojoj dr Lens leti, pa je u ovom slučaju do suđenja došlo baš kod nas. Prema odredbi člana 28. Zakona o rešavanju sukoba zakona sa propisima drugih zemalja, na ovu parnicu se primenjuje pravo Republike Srbije, budući da se diskriminacija dogodila kod nas. U našoj zemlji je, takođe, nastupila i posledica diskriminacije.